Canllaw i Gynllunio Prosiect Syml
Mae cynllunio'n hanfodol ar gyfer yr holl brosiectau, ni waeth y math neu'r maint.  Mae cynllunio yn rhoi gwybodaeth am yr hyn sydd ei angen, sut y bydd yn cael ei gyflawni a chan bwy, pa adnoddau i'w defnyddio a phryd bydd yn digwydd. 
"Os nad ydych yn cynllunio, rydych yn cynllunio i fethu." 
Yn aml, mae cynllunio'n ymddangos i fod yn llai diddorol na bwrw ymlaen â'r gwaith, ond gall methu â neilltuo amser i gynllunio fod yn gamgymeriad mawr.
Sut i lunio cynllun prosiect:
· Nodi pa allbynnau/canlyniadau sydd eu hangen i gyflawni'r prosiect 
Gan ddechrau gyda chanlyniad terfynol y prosiect, gweithiwch yn ôl a nodi pob canlyniad a/neu allbwn fydd ei angen i gyflawni'r prosiect.  Efallai y bydd yn ddefnyddiol i chi ddadansoddi mewn diagram llif; ar ben y diagram yw'r allbwn terfynol, sydd wedyn yn cael ei rannu'n gyfansoddol ar bob lefel nes bod Rheolwr y Prosiect yn cael y manylion sydd eu hangen i lunio cynllun y prosiect. 
· Disgrifio'r allbynnau hyn ac unrhyw feini prawf y mae angen eu bodloni 
Nodwch ddisgrifiadau cryno o bob allbwn, gan gynnwys:  beth ydyw, beth yw ei gyfraniad/cyswllt â chanlyniadau terfynol y prosiect, pa feini prawf fydd angen eu bodloni a phwy fydd yn gyfrifol am ei gyflawni.
· Pennu'r drefn y dylid cyflawni pob allbwn, a nodi unrhyw ddibyniaethau rhwng gweithgareddau 
Nid hyd y dasg hiraf yw hyd y prosiect. Mae'n bwysig nodi'r gweithgareddau neu'r cynnyrch hynny sydd ond yn gallu dechrau ar ôl i un arall gael ei gwblhau, neu'r rheiny na all ddechrau nes bod un arall wedi dechrau. Gelwir y rhain yn ddibyniaethau. 
Efallai y bydd nifer o weithgareddau wedi'u trefnu i ddigwydd ar yr un pryd, er y bydd yr adnoddau sydd ar gael yn pennu a fydd hyn yn ffisegol ymarferol.
· Disgrifio'r gweithgareddau/tasgau a fydd yn angenrheidiol i gyflawni'r allbynnau
Ar ôl i'r holl allbynnau gael eu nodi, bydd angen i chi nodi'r gweithgareddau neu'r tasgau y bydd angen eu gwneud i gyflawni'r allbynnau (h.y. beth sydd angen ei wneud?). 
· Amcangyfrif faint o ymdrech (amser ac adnoddau) y bydd pob gweithgaredd yn gofyn amdani.
Wrth i chi amcangyfrif yr amser efallai y bydd yn ddefnyddiol i chi ddefnyddio'r 'diwrnodau gweithio' fel uned fesur, bydd hyn yn helpu o ran dyrannu adnoddau.  Os yw'r person sy'n gwneud y gwaith ond yn gallu rhoi 20% o'i amser i'r gwaith, ac rydych wedi dyrannu 2 'ddiwrnod gweithio' i'r gwaith gael ei wneud, cofiwch y bydd yn cymryd 10 diwrnod mewn gwirionedd i gwblhau'r dasg (mae 10 diwrnod ar 20% yn cyfateb i 2 ddiwrnod llawn o waith).
Bydd angen i chi hefyd fod yn ymwybodol o oedi tebygol o ran dechrau gweithgareddau, er enghraifft aros am benderfyniad sy'n rhwystro gweithgareddau rhag dechrau neu symud ymlaen.
· Penderfynu pryd y dylid gwneud y gweithgareddau, pwy ddylid eu gwneud, creu amserlen.  
Mae gennych y wybodaeth bellach (gweithgareddau/tasgau, cyfnodau a dibyniaethau) sydd ei hangen i greu amserlen. Mae Microsoft Project yn offeryn sydd wedi'i greu'n benodol i gadw'r wybodaeth hon, ei chyflwyno ar ffurf graffigol ( gan gynnwys y siart Gantt boblogaidd) yn ogystal â'ch galluogi i fodelu newidiadau. 
Mewn sefyllfaoedd syml, efallai y byddwch yn dewis defnyddio Word neu Excel i gyflwyno eich amserlen.   Mae'n bwysig eich bod wedi mynd drwy'r broses a amlinellir uchod cyn creu'r amserlen, er mwyn iddi gynnwys yr holl wybodaeth sydd ei hangen arnoch. 
· Ychwanegu neu bwysleisio Cerrig Milltir Allweddol y prosiect (fel y'u nodir yng Nghynllun Busnes y Prosiect)
· Dyrannu Adnoddau 
Nid yw'r amserlen yn gynllun ar ei phen ei hun. Mae'n dangos sut y gallai'r prosiect ddigwydd. Mae'n golygu dim nes bod yr adnoddau angenrheidiol wedi'u cadarnhau a'u dyrannu i'r cynllun. 
Wrth i chi gytuno ar adnoddau a'u dyrannu, mae'n bosibl y bydd yr amserlen yn newid. Er enghraifft: 
· Os amcangyfrifir y bydd gweithgaredd yn cymryd 2 fis ar sail 2 berson yn gweithio'n amser llawn arno, ond dim ond 1 sydd ar gael, bydd hyd y dasg honno'n ymestyn i 4 mis. 
· Os yw'r amserlen yn dangos y bydd y prosiect yn dod i ben 6 mis yn hwyr, efallai y byddwch yn dewis gwneud newidiadau drwy ddyrannu mwy o adnoddau mewn meysydd penodol. 
· Os neilltuir person heb sgiliau, lle y disgwylir person medrus o dan y cynllun, mae'n bosibl y bydd angen ychwanegu gweithgareddau hyfforddi a datblygu at y cynllun. 
Mae defnyddio Microsoft Project yn galluogi modelu o'r math hwn i gael ei wneud yn hawdd. 
· Asesu'r Risgiau 
Mae angen i chi lunio asesiad o'r risgiau a'r materion a allai effeithio ar y cynllun. Bydd y broses gynllunio ei hun yn arwain at nodi risgiau a materion. 
Mae'n rhaid i'r holl risgiau a materion gael eu cyflwyno fel rhan o gynllun y prosiect; efallai y bydd rhai yn cael eu mynegi'n rhagdybiaethau neu'n ddibyniaethau. 
· Ysgrifennu Naratif y Cynllun 
Yr amserlen yr ydych bellach wedi'i llunio yw corff Cynllun eich Prosiect, dylech ychwanegu disgrifiad byr o'r prosiect ac unrhyw wybodaeth berthnasol arall a fydd yn helpu'r darllenydd i ddeall cynllun y prosiect a'i gyd-destun.
